投太原李司空
作者：張祜
朝代：唐

paragraphs: 煙塵繞北京，千里動人情。
位壓中華險，功排上將榮。
四方分萬石，三鎮擁雙旌。
大郡爲深寄，河湟仗素城。
雄才身挺拔，柱石勢映傾。
霍氏勳元重，胡家正本清。
殊恩酬義勇，積慶自忠貞。
海岱乘時出，風雲得氣生。
虎頭膺將號，龍額擅侯名。
麴蘗功歸酒，塩梅味到羹。
碧霄長日路，黃犬少年行。
號令誅旡軌，觀風審未萌。
物情周智用，賓禮盡逢迎。
促座杯心亞，開場鏡面平。
神隈旗幹動，虎占地衣獰。
紫綬分排馬，青娥亂替觥。
魚金垂重獺，羅袖拂毬輕。
暖閤朝呈簡，深簾夜按笙。
栖遑窮蔡澤，孱弱病劉楨。
試暗秦臺下，應迴照膽明。
。